موسمي بارانونو په اسیا کې سلګونه کسان مړه کړي
په هند، پاکستان او برما کې چارواکي وايي موسمي بارانونو څه باندې یو میلیون خلک بې ځایه کړي او ډېرې سیمې یې ورانې کړي دي.
نژدې هر کال همدغه وخت د جنوبي اسیا په یو شمېر هېوادونو کې موسمي بارانونه او سیلابونه بې شمېره کسان مړه کوي. په هند کې چارواکي وايي شړکنده بارانونو، سیلابونو او د ځمکې د ښویدو په پېښو کې د دغه هېواد د په بېلا بېلو برخو کې ۱۲۰ تنه مړه شوي او څه باندې یو میلیون نور یې یې بې کوره او بې ځایه کړي دي. د هند په منیپور کې چارواکي وايي د ژغورنې ډلې د دوشنبې په ورځ په ورکو شویو کلیوالو پسې ګرځېدل چې ځمکه وښوېیده او څلور تنه یې مړه کړل. د هند په ګاونډي برما کې بیا، له موسمي باران سره تېز باد هم الوتی، سیلابونه راوتلي او تر اوسه یې ۴۶ تنه مړه کړي او د چارواکو په خبره تر دوو سوه زرو ډېر نور خلک په کې اغیزمن شوي دي. د برما په مرکزي او لویدیځو برخو کې ډېر خلک ځپل شوي چې په نورو سیمو کې ورته د اوسېدو موقتي ځایونه او کمپونه جوړ شوي دي. یو سیلاب ځپلي، تای شین، د فرانسې خبري اژانس ته وویل" زموږ هر څه په اوبو لاهو شول، زموږ کورونه تراوسه تر اوبو لاندې دي. موږ مخکې هېڅکله هم داسې سیلابونه لیدلي نه وو. " ملګرو ملتونو خبرداری ورکړی چې شاید سیلابونه نورې سیمې هم وځپي. د برما په چاین ایالت کې اووه سوه کورونه نړېدلي دي. د برما ولسمشر تین سین وویل حکومت به تر خپلې وسې له خلکو سره مرسته وکړي، خو زیاته یې کړه چې د چاین ایالت له ډېرو سیمو سره اړیکې پرې شوي دي. په سیلابونو کې د راکین ایالت هم زیانمن شوی، دغلته ۱۴۰۰۰۰ کسان اوسیږي چې ډېر یې د روهېنګا مسلمانان دي. په پاکستان کې هم وروستیو سیلابونو۱۱۶ تنه مړه کړي دي، د پاکستان د اضطراري حالاتو سره د مبارزې د ملي ادارې مشر احمد کمال د فرانسې خبري اژانس ته وویل چېسږني موسمي بارانونو او سیلابونو څه باندې، ۸۵۰۰۰۰ خلک زیانمن کړي دي. راوتلیو سیلابونو په نیپال او ویتنام کې هم د لسګونو کسانو په مرګ تمام شوي دي.